Title: ประกาศกระทรวงการคลัง เรื่อง การยกเว้นอากรศุลกากรสำหรับสินค้าอัญมณีและเครื่องประดับที่นำเข้ามาแสดงและจำหน่ายในงานแสดงสินค้าอัญมณีและเครื่องประดับไทย

ประกาศกระทรวงการคลัง

ประกาศกระทรวงการคลัง
เรื่อง
การยกเว้นอากรศุลกากรสำหรับสินค้าอัญมณีและเครื่องประดับ
ที่นำเข้ามาแสดงและจำหน่ายในงานแสดงสินค้าอัญมณีและเครื่องประดับไทย

เพื่อเป็นการสนับสนุนงานแสดงสินค้าอัญมณีและเครื่องประดับอันเป็นไปเพื่อประโยชน์แก่การเศรษฐกิจของประเทศ
อาศัยอำนาจตามความในมาตรา ๑๒ แห่งพระราชกำหนดพิกัดอัตราศุลกากร พ.ศ. ๒๕๓๐
รัฐมนตรีว่าการกระทรวงการคลังโดยความเห็นชอบของคณะรัฐมนตรีออกประกาศไว้
ดังต่อไปนี้

ข้อ ๑ 
ให้ของตามประเภทย่อย ๗๐๑๘.๑๐.๐๐ และของในตอนที่ ๗๑ ในภาค ๒
แห่งพิกัดอัตราศุลกากรท้ายพระราชกำหนดพิกัดอัตราศุลกากร พ.ศ. ๒๕๓๐
ซึ่งแก้ไขเพิ่มเติมโดยพระราชกำหนดพิกัดอัตราศุลกากร (ฉบับที่ ๕) พ.ศ. ๒๕๕๕
ที่นำเข้าคลังสินค้าทัณฑ์บนและเขตปลอดอากรตามกฎหมายว่าด้วยศุลกากร
หรือเขตประกอบการเสรีตามกฎหมายว่าด้วยการนิคมอุตสาหกรรมแห่งประเทศไทยแล้วนำออกไปเพื่อแสดงในงานแสดงสินค้าอัญมณีและเครื่องประดับไทย
และของนั้นได้จำหน่ายในงานแสดงสินค้าดังกล่าว ให้ได้รับการยกเว้นอากร
การยกเว้นอากรและการกำหนดให้ของได้รับการยกเว้นอากรตามวรรคหนึ่งให้เป็นไปตามหลักเกณฑ์และเงื่อนไข
ดังต่อไปนี้
(๑)
ของที่ได้รับการยกเว้นอากรต้องนำเข้ามาเพื่อแสดงในงานแสดงสินค้าอัญมณีและเครื่องประดับไทย
ที่จัดโดยความร่วมมือระหว่างกรมส่งเสริมการค้าระหว่างประเทศ
กระทรวงพาณิชย์และสมาพันธ์อัญมณี เครื่องประดับ และโลหะมีค่าแห่งประเทศไทย
(๒) ผู้ที่นำของเข้ามาแสดงและจำหน่ายตามวรรคหนึ่ง
ต้องปฏิบัติตามระเบียบและพิธีการที่กรมศุลกากรกำหนด

ข้อ ๒[๑] 
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๒๕ มิถุนายน พ.ศ. ๒๕๕๖
กิตติรัตน์  ณ ระนอง
รัฐมนตรีว่าการกระทรวงการคลัง

ปริยานุช/ผู้จัดทำ
๒๗ มิถุนายน
๒๕๕๖

โชติกานต์/ผู้ตรวจ
๑๗ กรกฎาคม
๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๗๖ ง/หน้า ๙/๒๕ มิถุนายน ๒๕๕๖